Nezbedné básničky

Jozef Čuj

Cestovateľ

Polobosý, polonahý,

on, najväčší domased,

za pár minút, bez námahy

precestoval celý svet.

Novinári z rôznych krajín

zbehli sa hneď, ale on

gáni na nich, všetko tají,

vyháňa ich z dvora von.

Nedajú sa, zas a znova

klopú, kladú otázky:

„Naozaj ste precestoval

svet? A ako? Kedy? S kým?“

Za plotom sa škerí sused:

„Precestoval. A ja s ním.

Ako? S prstom po glóbuse.

Kedy? Večer pred spaním.“

Maledivy

Kto navštívi Maledivy,

súostrovie s vôňou kiwi,

nerobí nič, len sa diví,

od úžasu ústa kriví.

Bežte sa tam diviť i vy.

Ak budete večne živí,

malé divy bežné v svete

tam určíte nenájdete.

Sú tam iba veľké divy.

Turisti sú z toho diví.

Pilot

Kubo chce byť pilot, lebo

sa mu páči šíre nebo.

Zostrojil si z papiera

lietadlo a predstiera,

že v ňom letí ponad hory,

s vtákmi vedie rozhovory.

Tvrdí im, že doletí

do rozprávky pre deti.

Ufo

Neverte tým kačkám z novín,

nebolo to ufo.

Strigôň Pigôň skúšal nový

lietajúci kufor.

Žiarlivá žiarovka

Žiarovka je žiarlivá.

Žiarli, chúďa, stále viac

na hviezdy a na mesiac,

nepekne ich prezýva.

Gáni na nich, pikle kuje,

tajne pátra, čo sú zač,

kto ich večer zapaľuje

a kde majú vypínač.

Poplach v byte

Objavil som v byte zmiju.

Zavolal som políciu.

Prosil som ich: „Príďte hneď,

možno ich je viac než päť.“

Prišli, všetko prehľadali,

tvárili sa ako králi,

keď ich kvári hlad a smäd,

v kufri mali protijed.

Odrazu jak sochy stáli,

des mi búšil na líce.

Za skriňou sa túlil malý

kus gumenej hadice.

Gizkin sen

Dievčatká už od kolísky

snívajú a myslia len

na to, že raz budú missky

s korunkami princezien.

Vážení čtenáři, právě jste dočetli ukázku z knihy Nezbedné básničky.
Pokud se Vám líbila, celou knihu si můžete zakoupit v našem e-shopu.